Broj: 711-I-846-M-139/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Mihaela Jurića,** **zamjenika** **župana Sisačko-moslovačke županije**, za davanjem mišljenja Povjerenstva,na 164. sjednici, održanoj dana 22. ožujka 2022.g., daje sljedeće

**MIŠLJENJE**

1. **Na temelju članka 18. stavka 5. ZSSI-a, obveznik Mihael Jurić može istovremeno uz obnašanje dužnosti zamjenika župana** **Sisačko-moslovačke županije obavljati i funkciju** **predsjednika** **Pčelarske udruge „Petrinja“, ukoliko već nije član upravnih ili nadzornih tijela drugih dviju neprofitnih udruga, pri čemu nema pravo na naknadu ili primanje dara vezano u ovoj ulozi, osim prava na naknadu putnih i drugih opravdanih troškova.**
2. **Ukoliko će obvezniku za vrijeme obnašanja dužnosti zamjenika župana biti povjereno donošenje određenih odluka vezanih za moguću dodjelu sredstava ili poslovne odnose između Sisačko-moslovačke županije i udruge iz točke I. izreke, bio bi dužan sukladno članku 9. ZSSI-a županu deklarirati okolnost povezanosti s tom udrugom te zatražiti da drugu osobu ovlasti za postupanje.**

Obrazloženje

Zahtjev za davanjem mišljenja Povjerenstva podnio je Mihael Jurić, zamjenik župana Sisačko-moslovačke županije. Zahtjev je zaprimljen pod poslovnim brojem 711-U-3495-M-139/22-01-5 dana 09. ožujka 2022. povodom kojeg se vodi predmet broj M-139/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji ustrojava i vodi Povjerenstvo, utvrđeno je da Mihael Jurić obnaša dužnost zamjenika župana Sisačko-moslovačke županije u aktualnom mandatu od 08. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su u slučaju dvojbe predstavlja li neko ponašanje povredu toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznik u svom zahtjevu navodi kako se cijeli život hobistički bavi pčelarstvom, proizvodnjom domaćeg sortnog meda, te je od 2015. predsjednik Pčelarske udruge „Petrinja“.

U zahtjevu obveznik pojašnjava da se na području Banovine nalaze najveći nasadi kestenovih šuma iz kojih pčele proizvode jedinstven i kvalitetan med, kojeg Pčelarska udruga Petrinja nastoji zaštiti pod nazivom Banski kestenov med, kao i da je Pčelarska udruga „Petrinja“ 2019. pokrenula postupak zaštite izvornosti Banskog kestenovog meda u suradnji s ostalim pčelarskim udrugama s područja Banovine i Sisačko-moslavačkom županijom, koja navedeni projekt zaštite izvornosti financira u nekoliko faza.

Obveznik nadalje navodi da je na lokalnim izborima održanima 30.05.2021. postao zamjenik župana Sisačko-moslavačke županije, te da je upoznat da se kao predsjednik Pčelarske udruge Petrinja mora u potpunosti izuzeti od svakog odlučivanja i potpisivanja u pogledu daljnje suradnje između Pčelarske udruge „Petrinja“ i Sisačko-moslavačke županije, no traži mišljenje Povjerenstva mora li Upravnom odboru Pčelarske udruge „Petrinja“ podnijeti dodatno i ostavku na funkciju predsjednika, odnosno ima li još dodatnih obveza koje proizlaze iz odredbi ZSSI-a, sve u cilju sprečavanja mogućeg sukoba interesa.

Uvidom u Registar udruga Republike Hrvatske pri Ministarstvu pravosuđa i uprave, Povjerenstvo je utvrdilo da je Pčelarska udruge „Petrinja“, OIB:30301527496, upisana kao udruga čiji je cilj potcanje i pomaganje razvoja pčelarstva području Grada Petrinje, poticanje proizvodnje i plasmana pčelarskih proizvoda, poticanje i briga o zaštiti okoliša, obnavljanje i podizanje nasada medonosnog bilja i raslinja, edukacija mladih za zaštitu prirode i uzgoj pčela te da je Mihael Jurić predsjednik te udruge u mandatu od 02. ožujka 2019. do 02. ožujka 2023.

Člankom 18. stavkom 5. ZSSI-a propisano je da obveznici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih o pravdanih troškova.

Sukladno odredbama članka 16. Zakona o udrugama („Narodne novine“ broj 74/14., 70/17 i 98/19, ) članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge te je stoga skupština udruge upravno tijelo udruge u smislu članka 14. stavka 5. ZSSI-a

Slijedom iznesenog, obavljanje funkcije predsjednika udruge može se smatrati obavljanjem upravne ili izvršne funkcije u udruzi kao neprofitnoj pravnoj osobi iz članka 18. stavka 5. ZSSI-a.

Slijedom navedenoga, Povjerenstvo zaključuje da, sukladno članku 18. stavku 5. ZSSI-a, obveznik Mihael Jurić može za vrijeme obnašanja dužnosti zamjenika župana Sisačko-moslovačke županije obavljati funkciju predsjednika Pčelarske udruge „Petrinja“ u okviru prava da bude članom upravnih i nadzornih tijela najviše dviju neprofitnih udruga, ali bez prava na naknadu ili primanje dara u toj ulozi, pri čemu je dužan obavljanje funkcije navesti u imovinskoj kartici.

Nadalje, ukazuje se da je člankom 9. stavcima 1 . i 2. ZSSI-a propisano da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Stoga ukoliko će obvezniku za vrijeme obnašanja dužnosti zamjenika župana biti povjereno donošenje određenih odluka, prijedloga ili drugih akata vezanih za moguću dodjelu sredstava ili druge poslovne odnose između Sisačko-moslovačke županije i predmetne udruge, u kojoj istodobno obavlja funkciju predsjednika, bio bi dužan županu ili drugoj osobi koja bi ga ovlastila za postupanje deklarirati okolnost povezanosti s navedenom udrugu te zatražiti da se drugu osobu ovlasti za poduzimanje radnje, s obzirom da u ovakvoj situaciji ne može biti objektivan i nepristran.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICE POVJERENSTVA

Nataša Novaković, dipl. iur.

Dostaviti:

1. Obveznik Mihael Jurić, elektroničkom dostavom
2. Objava na internetskoj stranici Povjerenstva
3. Pismohrana